《题常乐寺五云台》
宋代·姚舜陟

虚空本无云，一气谁所主。
云空两无碍，起灭自散聚。
吾闻心归源，空殒亦无所。
应知不空者，物感自如雨。
君看贤首师，自视木与土。
与云亦奚期，况问色有五。
云何坐说法，瑞应乃如许。
休疑诸天集，未必众龙吐。
云空法如是，我说无说故。
堂中嫡孙在，客至当问取。

作者简介：姚舜陟，光宗绍熙元年（一一九○）为江阴军签判（清光绪《江阴县志》卷一一）。今录诗二首。